
Татарстанда цифрлы телевидение өчен приставка сатып алучыларга компенсация кертелә. Бу хакта ТР Министрлар Кабинетында брифингта ТР хезмәт, халыкны эш белән тәэмин итү һәм социаль яклау министры Эльмира Зарипова сөйләде.

ТР Министрлар Кабинетының 2019 елның 13 июлендә чыккан Карары нигезендә, цифрлы телевидение сигналын тотар өчен цифрлы приставка яки антенна сатып алуга чыгымнар компенсацияләнәчәк.

“Әгәр телевизоры 2012 елдан иртәрәк чыгарылган икән, кеше цифрлы телевидение карар өчен приставка сатып ала. Компенсация цифрлы телевизион приставканың бәясе күләмендә, ләкин 1 мең сумнан артык түгел. Телевизион антенна сатып алу өчен дә антенна бәясе күләмендә компенсация түләнәчәк, ләкин 1 мең сумнан артмаячак”, - диде Эльмира Зарипова.

Мәгълүматлаштыру һәм элемтә министры Айрат Хәйруллин сүзләренчә, республикада приставканың уртача бәясе 950 сум тирәсе.

Компенсация түләнәчәк дүрт категория гражданнар:

Аз керемле, балаларына айлык пособие алучы күп балалы гаиләләр (җан башына керем яшәү минимумыннан, ягъни 9 мең 170 сумнан түбәнрәк);

Инвалид баласы булган һәм җан башына кереме шулай ук яшәү минимумыннан кимрәк гаиләләр.

70 яшькә җиткән һәм өлкәнрәк, җан башына кереме 20 мең сумнан азрак ялгыз пенсионерлар (пенсионерлардан гына торган гаиләләр).

Ялгыз яшәүче инвалидлар (инвалидлардан торган гаиләләр), җан башына керем 20 мең сумнан түбән.

Документларны 2019 елның 1 декабренә кадәр тапшыру кирәк. Бу соңгы өч айда һәр хуҗалыктагы гаилә әгъзаларының кереме турында белешмәләр, цифрлы телевизион приставка яки телевизион антенна сатып алынуын раслаучы документ. Күп балалы һәм инвалид балалары булган гаиләләр керем турында белешмә тапшырудан азат ителә. Эльмира Зарипова әйтүенчә, айлык пособие алганлыктан, аларның кереме турында мәгълүмат болай да билгеле.

Хәзерге вакытта республикада цифрлы телевидение күрсәтми торган 157 торак пункт исәпләнә. Бу ландшафт һәм башка сәбәпләр белән бәйле. ТР Министрлар Кабинетының “2019 елның 14 маенда чыккан Карары нигезендә, социаль яктан якланмаган халык категориясенә адреслы ярдәм күрсәтү максатыннан, иярчен телевидение җиһазы бәясе күләмендә бер тапкыр компенсация түләнәчәк, тик ул 7300 сумнан артмаячак”, - диде Эльмира Зарипова.

Министр бу ярдәмнең аз керемле гаиләләргә кагылуын әйтте. “Аларда җан башына керем яшәү минимумының 1,5 тапкыр күләменнән түбәнрәк, ягъни 13 мең 755 сумнан артмаска тиеш. Безнең бәяләмәләр буенча, мондый 566 лап йорт хуҗалыгы исәпләнә”, - диде ул. Республика казнасыннан мондый ярдәм өчен 4 млн сум күләмендә акча каралган.
Татарстанда цифрлы телевидение өчен приставка сатып алучыларга компенсация кертелә